
Službeno očitovanje o požaru na otvorenom dijelu
Centra za gospodarenje otpadom Sorinj

Vezano uz požar koji je u noći s 10. na 11. listopada 2026. godine izbio na otvorenom dijelu Centra za gospodarenje otpadom (CGO) Sorinj, Komunalno društvo Dundovo d.o.o. obraća se javnosti s točnim informacijama u cilju sprječavanja širenja neprovjerenih i netočnih vijesti u medijskom prostoru.

Potvrđujemo da je u navedenom razdoblju došlo do zapaljenja manje količine krupnog otpada. Nakon provedene službene istrage, prema izvješću Policijske uprave primorsko-goranske, do požara je došlo uslijed termičke reakcije nastale unutar dijela odloženog krupnog otpada. Pravovremenom reakcijom dežurnog djelatnika društva Dundovo d.o.o. i hitnim izlaskom na teren pripadnika DVD-a Lopar, o čemu je obaviješten i načelnik Općine Zdenko Jakuc koji je također izašao na teren, požaru se pristupilo u vrlo ranoj fazi razvoja. Zahvaljujući izvrsnoj koordinaciji i brzoj intervenciji, širenje plamena uspješno je spriječeno i stavljeno pod kontrolu, bez nastale materijalne štete i bez ozlijeđenih osoba.

Demantiranje netočnih medijskih napisa

Želimo skrenuti pozornost javnosti da podaci koji su objavljeni u pojedinim medijima nisu točni. Prilikom požara nije gorjela novoizgrađena sortirnica i nisu izgorjele količine otpada navedene u medijima. Požarom je zahvaćen manji dio reciklažnog dvorišta za krupni otpad od svega nekoliko kvadrata.

Nažalost, upravu društva nije kontaktirao niti jedan predstavnik medija radi provjere informacija prije objave, stoga, ovim putem apeliramo da se u ovakvim situacijama oslanjaju isključivo na službene i provjerene informacije kako bi se izbjeglo nepotrebno stvaranje panike u javnosti te nanošenje štete komunalnom društvu i otoku Rabu općenito.

Trenutno stanje i nastavak rada

Ključne činjenice i trenutno stanje u kompletnom prostoru CGO-a potvrđuju da je pravovremenim gašenjem u potpunosti spriječeno daljnje širenje požara. Time je otklonjeno bilo kakvo ugrožavanje opreme, strojeva i zgrada.

Sve funkcije i radni procesi unutar CGO Sorinj nastavljaju se odvijati prema redovnom rasporedu, bez ikakvih zastoja.
Na kraju naglašavamo, zahvaljujući dežurnom djelatniku noćne smjene Dundova d.o.o., profesionalnoj i brzoj reakciji DVD-a Lopar na čelu sa zapovjednikom Stanislavom Franelićem u koordinaciji sa zapovjednikom vatrogasne zajednice otoka Raba Milivojem Ličinom, nije došlo do širenja požara, nema materijalne štete, nema stradalih, kao ni nikakvog onečišćenja.

